আই-প্যাক দফতরে ইডির হানার প্রতিবাদে জামালপুরে তৃণমূলের মিছিল

পূর্ব বর্ধমান: সল্টলেকে (Saltlake) আই-প্যাকের (I-Pac) দফতরে ইডির (ED) হানা ও গুরুত্বপূর্ণ নথি নিয়ে যাওয়ার অভিযোগে গর্জে উঠেছেন মুখ্যমন্ত্রী মমতা বন্দ্যোপাধ্যায় (Mamata Banerjee)। তাঁর নির্দেশ মেনেই সারা রাজ্য জুড়ে সমস্ত ব্লকে প্রতিবাদ কর্মসূচি পালন করছে তৃণমূল কংগ্রেস (TMC)। তারই অঙ্গ হিসেবে পূর্ব বর্ধমানের (Purba Bardhhaman) জামালপুরে (Jamalpur) ব্যাপক প্রতিবাদ মিছিল অনুষ্ঠিত হয়।

জামালপুর ব্লক তৃণমূল কংগ্রেস কার্যালয় থেকে মিছিল শুরু হয়ে বাজার পরিক্রমা করে বাসস্ট্যান্ডের কাছে গিয়ে শেষ হয়। সেখানে একটি প্রতিবাদী পথসভাও করা হয়। মিছিলে দলীয় পতাকা হাতে নিয়ে ইডি, সিবিআই সহ কেন্দ্রীয় তদন্তকারী সংস্থাগুলির বিরুদ্ধে স্লোগান তোলা হয়।

আরও পড়ুন: আই-প্যাকের দফতর ও কর্ণধারের বাড়িতে ইডির হানা, প্রতিবাদে কল্যাণীতে রাস্তায় তৃণমূল

এই মিছিলে উপস্থিত ছিলেন ব্লক সভাপতি মেহেমুদ খাঁন, বিধায়ক অলক কুমার মাঝি, সহ-সভাপতি ভূতনাথ মালিক, যুব সভাপতি উত্তম হাজারী, জেলা যুব সহ-সভাপতি সাহাবুদ্দিন মণ্ডল ওরফে পাঞ্জাব, পঞ্চায়েত সমিতির সভাপতি পূর্ণিমা মালিক, জেলা পরিষদের সদস্য শোভা দে, শ্রমিক সংগঠনের সভাপতি তাবারক আলী মণ্ডল, ছাত্র পরিষদের সভাপতি বিট্টু মল্লিক-সহ তৃণমূলের বিভিন্ন শাখা সংগঠনের নেতৃত্ব।

পথসভায় বক্তব্য রাখতে গিয়ে ব্লক সভাপতি মেহেমুদ খাঁন অভিযোগ করেন, এসআইআর ইস্যুতে কেন্দ্র সরকার নির্বাচন কমিশনের মাধ্যমে পশ্চিমবঙ্গের সাধারণ মানুষকে হয়রানি করছে। তাঁর দাবি, যাঁরা প্রজন্মের পর প্রজন্ম ধরে এ রাজ্যে বসবাস করছেন, তাঁদের এখন ভারতীয় পরিচয় প্রমাণ করতে বাধ্য করা হচ্ছে। তিনি আরও বলেন, এই চেষ্টা ব্যর্থ হওয়াতেই আই-প্যাকের দফতরে ইডির তল্লাশি চালানো হয়েছে এবং সেখানে থাকা গুরুত্বপূর্ণ নথি, এমনকি আগামী বিধানসভা নির্বাচনের প্রার্থী তালিকাও নিয়ে যাওয়া হয়েছে বলে অভিযোগ।

বিধায়ক অলক কুমার মাঝির বক্তব্য, এসআইআর দিয়ে রাজ্যে পরিস্থিতি অস্থির করতে না পেরে কেন্দ্রের বিজেপি সরকার পরিকল্পিতভাবে ইডিকে ব্যবহার করছে। আই-প্যাকের দপ্তরে ইডির হানা তারই প্রমাণ। তবে এই ধরনের পদক্ষেপে মুখ্যমন্ত্রী মমতা বন্দ্যোপাধ্যায় বা তৃণমূল কংগ্রেসকে থামানো যাবে না বলেই দাবি করেন তিনি।

তৃণমূল নেতৃত্বের আরও দাবি, মুখ্যমন্ত্রীর নির্দেশ পাওয়ার মাত্র এক ঘণ্টার মধ্যেই বিপুল সংখ্যক কর্মী-সমর্থকের জমায়েত আগামী বিধানসভা নির্বাচনে দলের শক্তিরই ইঙ্গিত দিচ্ছে। সব মিলিয়ে, আই-প্যাক ইস্যু ঘিরে জামালপুরে তৃণমূলের এই প্রতিবাদ কর্মসূচি রাজনৈতিক মহলে নতুন করে উত্তাপ বাড়াল।